Nézőszám-robbanás a Vígszínházban | Viva la Musical!
A 2017/18-as évadban 10 premierrel készül a Vígszínház társulata. A nagyszínpadon szeptember 30-án mutatják be Shakespeare Hamletjét Eszenyi Enikő rendezésében. „Már 122 éve áll a Vígszínház és még soha nem tűztük műsorra a Hamletet. Ez nagy felelősség és hatalmas öröm is” – szögezte le, majd elárulta rendezői koncepcióját. „Én onnan szeretném megközelíteni a darabot, hogy sok fiatal ember elindul egy úton, és az élet más-más sorsot szán nekik. Pedig együtt nőttek fel, majd elmentek külföldre tanulni, aztán újra találkoznak és apáik bűnét hordozva olyan szituációkba keverednek, ahol az dönt, hogy ki hogyan tudja azt megoldani, arra reagálni." A főszerepben ifj. Vidnyánszky Attila, Hegedűs D. Géza, Börcsök Enikő és Fesztbaum Béla látható. Hegedűs D. Géza hangsúlyozta, hogy: „Ritkán adatik meg egy társulatnak, hogy a világ egyik legnagyobb remekművén dolgozhat. Egy nagyszerű fiatal csapattal és hihetetlenül izgalmas formai kísérletekkel.” Az előadás egyik különlegessége, hogy sírásó nők szerepelnek benne, Kútvölgyi Erzsébet és Venczel Vera alakításában. Venczel Vera ezt így kommentálta: „Teljesen mindegy, hogy egy ember nő vagy férfi, aki kimond mindenféle igazságot, bölcsességet."
Újra a Pesti Színházban rendez Rudolf Péter. William Shakespeare Lóvátett lovagok című komédiáját szeptember 29-én mutatják be Bach Kata, Szilágyi Csenge, Telekes Péter és Wunderlich József főszereplésével. A rendező bevallotta, hogy boldogan és némi megilletődöttséggel tér vissza, és örül, hogy fiatalokkal dolgozhat. „Nagyon jól esik végre olyan szemekbe néznem, akiket még nem gyötört meg az élet és hisznek benne, hogy ebben a szakmában fontos dolgokról lehet beszélni. Abban is bízom, hogy igazi csapattá válunk.” A darab lényeges eleme szerinte a kétségbeesett kommunikáció, ami felé tart a világ. A férfitársadalom szerelmes, de kicsit gyáva ahhoz, hogy ezt vállalja és a lányok elé álljon. Wunderlich József erre így reflektált: „Benne van a levegőben, hogy tényleg összeálljon itt egy olyan csapat, ahol ebből a gyávaságból együtt át tudunk fordulni egyfajta őszinteségbe, bátorságba, egyenességbe, ami a darabnak az általunk elképzelt happy endje lesz."
Henrik Ibsen A vadkacsa című műve is színre kerül, mellyel Marton László az Irish Times Awards legjobb rendezés és legjobb előadás díját is elnyerte Írországban. „A modern világban a család és a házasság intézménye válságba jutott, hazugsággá vált, kiüresedett. Erről írt Ibsen, akinek A vadkacsa a legizgalmasabb és a legszebb darabja. És nagyon izgatott vagyok, hogy megcsinálhatom.” - árulta el a rendező. A főszerepben Hajduk Károly, Józan László, Mészáros Blanka, Börcsök Enikő, Hegedűs D. Géza és Lukács Sándor látható.